《愁春未醒 元夕后三日饮曹荩臣宅适遇微雪》
清代·陈维崧

落灯风定，舞絮天成。听沙沙杂杂，檐声滴乱酒床声。

闻说南山，小队轻裘竞射生。吾侪无事，且扶老懒，共博春酲。

起望尊前，林皋顿皓，轩槛将盈。恰萧然、四垂阴重，六出花轻。

多少征人，琵琶风雪醉龙庭。问他何似，疏狂老子，诗酒埋名。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。